**Ministru kabineta noteikumu projekta "Politisko organizāciju (partiju) informācijas par iestāšanās naudām, biedru naudām, dāvinājumiem (ziedojumiem ), vēlēšanu ieņēmumu un izdevumu deklarāciju un gada pārskatu iesniegšanas un publicēšanas noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts nosaka kārtību, kādā politiskā organizācija (partija), izmantojot Elektronisko datu ievades sistēmu, informē Korupcijas novēršanas un apkarošanas biroju par iestāšanās naudām, biedru naudām un saņemtajiem un atpakaļ pārskaitītajiem (atdotajiem) dāvinājumiem (ziedojumiem) un iesniedz vēlēšanu ieņēmumu un izdevumu deklarāciju un gada pārskatu.  Ministru kabineta noteikumu projekts stājas spēkā vispārējā kārtībā, atbilstoši Oficiālo publikāciju un tiesiskās informācijas likumam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru prezidenta 2017.gada 14.novembra rezolūcija Nr. 12/2017-JUR-198, saskaņā ar kuru Korupcijas novēršanas un apkarošanas biroja priekšniekam uzdots sagatavot un iesniegt Politisko organizāciju (partiju) finansēšanas likuma (2017. gada 26.oktobra likuma "Grozījumi Politisko organizāciju (partiju) finansēšanas likuma" redakcijā) 3.panta trešajā daļā, 4.panta trešajā daļā un 8.2panta pirmajā daļā minēto tiesību aktu projektus, attiecīgi nodrošinot pārejas noteikumu 24.punktā Ministru kabinetam doto uzdevumu izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Elektronisko datu ievades sistēmas mērķis ir elektronizēt politisko partiju dokumentu un atskaišu iesniegšanu, tādējādi atvieglojot politisko partiju iesniegtās informācijas par savu finansiālo darbību izmantošanu dažādos griezumos, kā arī šīs informācijas apstrādes un publicēšanas procesu.  Ar Politisko organizāciju (partiju) finansēšanas likuma (turpmāk – likums) pārejas noteikumu 24. punktu likumdevējs deleģējis Ministru kabinetam noteikt:   1. politiskās organizācijas (partijas) ziņojumā par biedra iestāšanās naudu un biedru naudu norādāmās ziņas un tā iesniegšanas kārtību, kā arī kārtību, kādā publicējama informācija par politisko organizāciju (partiju) saņemtajām iestāšanās naudām un biedru naudām, un šīs informācijas saturu; 2. politiskās organizācijas (partijas) ziņojumā norādāmās ziņas par dāvinājumu (ziedojumu) un tā iesniegšanas kārtību, kā arī kārtību, kādā publicējama informācija par politisko organizāciju (partiju) saņemtajiem dāvinājumiem (ziedojumiem), un šīs informācijas saturu; 3. politiskās organizācijas (partijas) ziņojumā par nepieņemtajiem dāvinājumiem (ziedojumiem) norādāmās ziņas un tā iesniegšanas kārtību, kā arī kārtību, kādā publicējama informācija par politisko organizāciju (partiju) nepieņemtajiem dāvinājumiem (ziedojumiem), un šīs informācijas saturu; 4. kārtību, kādā politiskās organizācijas (partijas), kas iesniegušas savus deputātu kandidātu sarakstus Saeimas, pašvaldības domes vai Eiropas Parlamenta vēlēšanām, 30 dienu laikā pēc Saeimas, pašvaldības domes vai Eiropas Parlamenta vēlēšanām iesniedz Korupcijas novēršanas un apkarošanas birojam attiecīgās politiskās organizācijas (partijas) pārstāvja parakstītu vēlēšanu ieņēmumu un izdevumu deklarāciju, izmantojot Elektronisko datu ievades sistēmu; 5. kārtību, kādā katru gadu ne vēlāk kā līdz 31. martam politiskā organizācija (partija) normatīvajos aktos noteiktajā kārtībā iesniedz Korupcijas novēršanas un apkarošanas birojam gada pārskatu, izmantojot Elektronisko datu ievades sistēmu.   Vienlaikus no likumā noteiktā Elektronisko datu ievades sistēmas ieviešanas mērķa un būtības izriet nepieciešamība noteikt arī veidu, kādā tiktu reģistrētas un identificētas personas, kurām ir tiesības lietot Elektronisko datu ievades sistēmu, kā arī sistēmā iekļaujamās informācijas un dokumentu apjomu, to glabāšanas kārtību un termiņu. Satversmes tiesa ir atzinusi, ka , izdodot noteikumus, Ministru kabinetam ir jāievēro ar likumu noteiktā pilnvarojuma robežas. Tai pat laikā ar pilnvarojuma mērķi saprot to, ko likumdevējs centies panākt, piešķirot Ministru kabinetam tiesības noregulēt attiecīgo jautājumu (*sk. Satversmes tiesas 2007.gada 9.oktobra sprieduma lietā Nr.2007-04-03 19.punktu*). Ar likumdevēja doto pilnvarojumu izpildvarai jāsaprot ne tikai viena konkrēta, lakoniska tiesību norma, bet paša likuma būtība un mērķi (*sk. Satversmes tiesas 2011.gada 11.janvāra sprieduma lietā Nr.2010-40-03 10.4.punktu*). Turklāt likumdevēja dotais pilnvarojums nozīmē, ka izpildvarai, to īstenojot, jārīkojas tiesību sistēmas ietvaros (*sk. Satversmes tiesas 2019.gada 18.aprīļa sprieduma lietā Nr. 2018-16-03 12.punktu)*. Ņemot vērā minēto un lai sasniegtu likuma mērķi, noteikumu projektā nosakāma arī kārtība, kādā Elektroniskajā datu ievades sistēmā tiek identificētas personas, kas iesniedz informāciju un dokumentus, un sistēmā iekļaujamās informācijas un dokumentu apjoms, to glabāšanas kārtība un termiņš.  Pašlaik kārtību, kādā politiskā organizācija (partija) informē Korupcijas novēršanas un apkarošanas biroju par iestāšanās naudām, biedru naudām un saņemtajiem un atpakaļ pārskaitītajiem (atdotajiem) dāvinājumiem (ziedojumiem) un to publicēšanas kārtību nosaka Ministru kabineta 2010.gada 16.novembra noteikumi Nr.1055 "Kārtība, kādā Korupcijas novēršanas un apkarošanas birojs publicē politisko organizāciju (partiju) gada pārskatus, vēlēšanu ieņēmumu un izdevumu deklarācijas, ziņojumus par dāvinājumiem (ziedojumiem) un ziņojumus par biedru iestāšanās naudu un biedru naudu" (turpmāk – MK noteikumi Nr.1055). Minētie noteikumi reglamentē arī kārtību, kādā Korupcijas novēršanas un apkarošanas birojs publicē politisko organizāciju (partiju) gada pārskatus, vēlēšanu ieņēmumu un izdevumu deklarācijas. Patlaban politisko organizāciju (partiju) vēlēšanu ieņēmumu un izdevumu deklarācijas veidlapas paraugu, kā arī veidlapas aizpildīšanas un iesniegšanas kārtību nosaka Ministru kabineta 2009.gada 10.februāra noteikumi Nr.128 "Politisko organizāciju (partiju) vēlēšanu ieņēmumu un izdevumu deklarācijas aizpildīšanas un iesniegšanas kārtība" (turpmāk – MK noteikumi Nr.128). Savukārt politisko organizāciju (partiju) gada pārskata struktūru, apjomu un saturu, kā arī sagatavošanas, pārbaudīšanas un iesniegšanas kārtību reglamentē Ministru kabineta 2004. gada 13. jūlija noteikumi Nr. 591 "Noteikumi par politisko organizāciju (partiju) un to apvienību gada pārskatiem" (turpmāk – MK noteikumi Nr. 591).  Ņemot vērā likuma pārejas noteikumu 24. punktā noteikto un lai atvieglotu orientēšanos tiesiskajā regulējumā, šajos noteikumos apvienots normatīvais regulējums, kas attiecas uz likumā noteiktajiem pienākumiem politiskajām organizācijām (partijām) sniegt Korupcijas novēršanas un apkarošanas birojam informāciju par iestāšanās naudām, biedru naudām, ziedojumiem (dāvinājumiem), vēlēšanu ieņēmumu un izdevumu deklarāciju un gada pārskatu, turpmāk paredzot to iesniegšanu tikai elektroniskā formā, izmantojot Elektronisko datu ievades sistēmu.  Noteikumu projekts pēc būtības nemaina līdzšinējo tiesisko regulējumu, bet elektronizē un vienkāršo politisko organizāciju (partiju) dokumentu un atskaišu iesniegšanu, tādējādi nodrošinot politisko organizāciju (partiju) finansiālās darbības atklātumu, likumību un atbilstību parlamentārās demokrātijas sistēmai. Patlaban informācija par politiskajām organizācijām (partijām) ir pieejama valsts informācijas sistēmā "Partiju finanšu datu bāze" (https://www.knab.gov.lv/lv/db/). Elektronisko datu ievades sistēma pārņems esošās valsts informācijas sistēmas "Partiju finanšu datu bāze" funkcijas, uzdevumus un mērķus, attiecīgi aktualizējot tās nosaukumu.  **Elektronisko datu ievades sistēma**.  Korupcijas novēršanas un apkarošanas birojs, pamatojoties uz politiskās organizācijas (partijas) iesniegumu (noteikumu projekta pielikums), piešķir tiesības piekļūt Elektronisko datu ievades sistēmai politiskās organizācijas (partijas) pilnvarotai fiziskai personai (turpmāk – lietotājs), kura tās vārdā Elektronisko datu ievades sistēmā iesniedz informāciju par iestāšanās naudām, biedru naudām un saņemtajiem un atpakaļ pārskaitītajiem (atdotajiem) dāvinājumiem (ziedojumiem), kā arī iesniedz vēlēšanu ieņēmumu un izdevumu deklarāciju un gada pārskatu.  Noteikumu projekta tvērumā par lietotāju Korupcijas novēršanas un apkarošanas birojs veic šādu personas datu kategoriju apstrādi: personas vārds, uzvārds, personas kods, amats un kontaktinformācija. Minētie personas dati nepieciešami, lai Korupcijas novēršanas un apkarošanas birojs varētu identificēt personu, kurai tiek piešķirtas tiesības lietot Elektronisko datu ievades sistēmu. Tāpat minētie dati nepieciešami, lai Korupcijas novēršanas un apkarošanas birojs varētu sazināties ar lietotāju gadījumos, kad Elektronisko datu ievades sistēmā konstatēta nepilnīga vai nepatiesa informācija (par nepilnīgas vai nepatiesas informācijas iesniegšanu paredzēta administratīvā atbildība) un gadījumos, kad nepieciešams operatīvi risināt tehniskus jautājumus saistībā ar Elektronisko datu ievades sistēmu, piemēram, ja ir neplānota sistēmas darbības pārtraukšana u. tml.  Noteikumu projekta 7.punkts nosaka, ka Elektronisko datu ievades sistēmā lietotājs iesniegtos dokumentus paraksta ar drošu elektronisko parakstu. Vienlaikus vēršam uzmanību, ka šāda kārtība saskaņā ar noteikumu projekta 22.punktu stāsies spēkā 2021.gada 1.janvārī. Tādējādi nosakot pārejas periodu, lai Elektronisko datu ievades sistēmā nodrošinātu nepieciešamo funkcionalitāti. Elektronisko dokumentu likuma 3.panta otrā daļa noteic, ka elektroniskais dokuments uzskatāms par pašrocīgi parakstītu, ja tam ir drošs elektroniskais paraksts. Elektronisko dokumentu uzskata par pašrocīgi parakstītu arī tajos gadījumos, kad tam ir elektroniskais paraksts un puses par elektroniskā dokumenta parakstīšanu ar elektronisko parakstu ir vienojušās rakstveidā. Šādā gadījumā rakstveida vienošanās noformējama un parakstāma papīra formā vai elektroniski ar drošu elektronisko parakstu. Ņemot vērā minēto, lai līdz 2020.gada 31.decembrim lietotāja iesniegtajiem dokumentiem būtu juridisks spēks, noteikumu projekta 23.punktā paredzēts, pirmkārt, ka Korupcijas novēršanas un apkarošanas birojs un politiskā organizācija (partija) rakstveidā vienojas par elektroniskā dokumenta parakstīšanu ar elektronisko parakstu. Otrkārt, ka, informējot par iestāšanās naudām, biedru naudām, saņemtajiem un atpakaļ pārskaitītajiem (atdotajiem) dāvinājumiem (ziedojumiem) un iesniedzot Korupcijas novēršanas un apkarošanas birojam vēlēšanu ieņēmumu un izdevumu deklarāciju un gada pārskatu, lietotājs izmanto Elektronisko datu ievades sistēmā iestrādāto paraksta rīku, kas nodrošina elektroniskā dokumenta parakstītāja identitātes apstiprināšanu, kas atbilst normatīvajiem aktiem par elektronisko dokumentu.  Noteikumu projektā noteikts, ka Elektronisko datu ievades sistēmā iesniegtos dokumentus Korupcijas novēršanas un apkarošanas birojs glabā desmit gadus pēc politiskās organizācijas (partijas) reorganizācijas vai darbības izbeigšanas. Tādējādi vienlaicīgi tiek noteikti divi kritēriji, pirmkārt, politiskās organizācijas (partijas) esamība. Likumā "Par grāmatvedību" noteikts, ka gada pārskata glabāšanas termiņš ir līdz uzņēmuma reorganizācijai vai darbības izbeigšanai, ciktāl citos normatīvajos aktos nav noteikts citādi. Ņemot vērā to, ka likums "Par grāmatvedību" attiecināms arī uz politiskajām organizācijām (partijām) (likuma "Par grāmatvedību" 1.pants) un saskaņā ar MK noteikumu Nr.591 noteikto gada pārskatā iekļaujamās informācijas apjomu (tajā skaitā ietverot informāciju par iestāšanās naudām, biedru naudām, saņemtajiem un atpakaļ pārskaitītajiem (atdotajiem) dāvinājumiem (ziedojumiem), informāciju, kas iekļaujama vēlēšanu ieņēmumu un izdevumu deklarācijā), identisks regulējums noteikts arī attiecībā uz Elektronisko datu ievades sistēmā iesniegto dokumentu glabāšanas termiņu. Otrkārt, termiņš 10 gadi ir skaitāms no politiskās organizācijas (partijas) reorganizācijas vai darbības izbeigšanas dienas, jo Elektronisko datu ievades sistēmā iesniegtie dokumenti glabājami pierādījumu nolūkā. Viena no Korupcijas novēršanas un apkarošanas biroja funkcijām ir veikt izmeklēšanu un operatīvo darbību, lai atklātu Krimināllikumā paredzētos noziedzīgos nodarījumus, ja tie saistīti ar politisko organizāciju (partiju) finansēšanas noteikumu pārkāpumu un ja saskaņā ar likumu tie nav valsts drošības iestāžu kompetencē. Ņemot vērā to, ka Krimināllikumā atsevišķi noziedzīgi nodarījumi politisko partiju finansēšanas jomā ir klasificējami kā smagi (Krimināllikuma 7.panta ceturtā daļa), šādu noziedzīgu nodarījumu noilgums noteikts desmit gadi (Krimināllikuma 56.panta pirmās daļas 4.punkts). Pēc minētā termiņa iestāšanās Elektronisko datu ievades sistēmā iesniegtie dokumenti tiek nodoti arhivēšanai normatīvajos aktos noteiktajā kārtībā.  **Informācija par dāvinājumu (ziedojumu), biedru iestāšanās naudu un biedru naudu.**  Likuma 4. panta trešā daļa nosaka pienākumu politiskajām organizācijām (partijām) 15 dienu laikā no dāvinājuma (ziedojuma) saņemšanas par to paziņot Korupcijas novēršanas un apkarošanas birojam. Likuma 4. panta ceturtā daļa nosaka pienākumu politiskajām organizācijām (partijām) 15 dienu laikā pēc tam, kad tā pārskaitījusi (atdevusi) atpakaļ dāvinātājam (ziedotājam) dāvinājumu (ziedojumu), paziņot par to Korupcijas novēršanas un apkarošanas birojam, izmantojot Elektronisko datu ievades sistēmu. Savukārt likuma 3. panta trešā daļa nosaka pienākumu politiskajai organizācijai (partijai) paziņot Korupcijas novēršanas un apkarošanas birojam, ja politiskās organizācijas (partijas) viena biedra iestāšanās naudas un biedru naudas kopsumma attiecīgajā kalendārajā gadā pārsniedz vienu minimālo mēnešalgu. Noteikumu projektā saglabāta līdzšinējā kārtība, kas paredzēta MK noteikumu Nr. 1055 5.punktā, ka minētā informācija jāsniedz reizi ceturksnī līdz nākamā ceturkšņa pirmā mēneša piektajam datumam, ja no kalendāra gada sākuma politiskās organizācijas (partijas) biedru iestāšanās naudas un biedru naudas kopsumma pārsniedz vienu minimālo mēnešalgu, tādējādi nodrošinot politisko organizāciju finansiālās darbības atklātumu.  Likumā ir noteikti vairāki ierobežojumi un aizliegumi politisko organizāciju (partiju) finansēšanas jomā, kas attiecināmi tieši uz fizisku personu. Piemēram, ir noteikts aizliegums finansēt politiskās organizācijas (partijas) anonīmu dāvinājumu (ziedojumu) veidā. Dāvinājums (ziedojums) Politisko organizāciju (partiju) finansēšanas likuma izpratnē tiek uzskatīts par anonīmu, ja politiskās organizācijas (partijas) grāmatvedības dokumentos attiecībā uz dāvinātāju (ziedotāju) – fizisko personu nav norādīts tās vārds, uzvārds, personas kods un dzīvesvieta. Ir arī citi ierobežojumi, kuru kontrolei ir nepieciešams identificēt maksājumu veicēju, kā piemēram starpniecības aizliegums politisko organizāciju (partiju) finansēšanā, kā arī finansējuma kopējā apmēra ierobežojums kalendārā gada laikā – biedru naudas un iestāšanās naudas un dāvinājuma (ziedojuma) apmērs nedrīkst pārsniegt maksājumu veicēja 30 % no iepriekšējā gada ienākumiem u.c. Attiecīgi, lai Korupcijas novēršanas un apkarošanas birojs varētu izpildīt likuma 13.pantā noteikto, kontrolēt un uzraudzīt likuma izpildi, nepieciešams apstrādāt likumā noteiktās personas datu kategorijas: vārds, uzvārds, personas kods, tādējādi identificējot personas ne tikai pēc vārda un uzvārda, bet arī apstrādājot to personas kodus, identificējot maksājumu veicēju un pārbaudot tā atbilstību normatīvajos aktos noteiktajiem ierobežojumiem. Elektronisko datu ievades sistēmā norādāma šāda informācija par dāvinājumiem (ziedojumiem), biedru iestāšanās naudu un biedru naudu: politiskās organizācijas (partijas) nosaukums; reģistrācijas numurs; juridiskā adrese; personas, kas veikusi iemaksu: personas kods, vārds, uzvārds; iemaksas veids (dāvinājums (ziedojums), iestāšanās nauda vai biedra nauda); summa. Ja dāvinājums (ziedojums) nav pieņemts un ir atmaksāts (atdots) dāvinātājam (ziedotājam), papildus sniedz informāciju par dāvinājuma (ziedojuma) atmaksas datumu. Vēršam uzmanību, ka norādāmās informācijas apjoms nav paplašināts, salīdzinot ar esošo regulējumu. Likuma 3.panta otrā daļa, paredz, ka, iesniedzot Korupcijas novēršanas un apkarošanas birojam politiskās organizācijas (partijas) gada pārskatu (likuma 8.5pants), tam pievienojams attiecīgās politiskās organizācijas (partijas) valdes vai tās pilnvarotas personas parakstīts politiskās organizācijas (partijas) iestāšanās naudas un biedru naudas saraksts, kurā norādīts katra maksājumu veikušā biedra vārds, uzvārds, personas kods, kā arī iestāšanās naudas un biedru naudas apmērs attiecīgajā kalendārajā gadā, tādējādi noteikumu projektā apstrādājamo personas datu apjoms noteikts atbilstoši likumā noteiktajam apjomam.  Pēc informācijas saņemšanas Korupcijas novēršanas un apkarošanas birojs nodrošina informācijas par politiskās organizācijas (partijas) saņemtajiem dāvinājumiem (ziedojumiem), iestāšanās naudu vai biedra naudu publicēšanu tīmekļvietnē [www.knab.gov.lv](http://www.knab.gov.lv).  Politisko organizāciju (partiju) finanšu atklātība ir veids, kā vairot vēlētāju uzticēšanos partijām un kliedēt vēlētāju bažas par partiju darbību savtīgās vai šaura finansētāju loka interesēs. Ņemot vērā to, ka nauda ir ļoti svarīgs resurss gan partiju eksistencei, gan priekšvēlēšanu kampaņu rīkošanai, vēlētājam svarīgi zināt, no kādiem avotiem un kādos apjomos politiskās organizācijas (partijas) tiek finansētas. Lai to nodrošinātu, partiju finansēšanas jomā ieviesti caurskatāmības principi, liekot partijām atklāt savus ienākumus, savu izdevumu apjomus un finansiālos atbalstītājus, tajā skaitā, identificējot konkrētas fiziskās personas, norādot tās vārdu, uzvārdu un personas koda pirmo daļu. Attiecībā uz maksātāju personas koda pirmās daļas publicēšanu, norādām, ka tas atbilst izveidotajai praksei, kuras mērķis ir identificēt politisko organizāciju (partiju) ziedotājus un biedru naudas iemaksātājus, kas nav izdarāms, ja publiski pieejams būtu tikai personas vārds un uzvārds. Atbilstoši likuma prasībām politisko organizāciju (partiju) finansiālā un saimnieciskā darbība ir atklāta un publiski pieejama. Turklāt lielāko finansējuma apjomu politiskās organizācijas (partijas) iegūst tieši no fizisku personu veiktajiem dāvinājumiem (ziedojumiem). 2017.gadā politiskajām partijām ziedoto finanšu līdzekļu apjoms sasniedza 2 351 529,03 *euro*, kas attiecīgi veido 71% no kopējiem politisko organizāciju (partiju) ieņēmumiem (valsts budžeta finansējums – 15%, biedru un iestāšanās nauda 14%).  **Vēlēšanu ieņēmumu un izdevumu deklarācija**  Likuma 8.2pantā noteikts pienākums politiskajām organizācijām (partijām), kas iesniegušas savus deputātu kandidātu sarakstus Saeimas, pašvaldības domes vai Eiropas Parlamenta vēlēšanām, 30 dienu laikā pēc Saeimas, pašvaldības domes vai Eiropas Parlamenta vēlēšanām iesniegt Korupcijas novēršanas un apkarošanas birojam attiecīgās politiskās organizācijas (partijas) pārstāvja parakstītu vēlēšanu ieņēmumu un izdevumu deklarāciju. Patlaban politiskās organizācijas (partijas) vēlēšanu un izdevumu deklarācijas aizpildīšanas un iesniegšanas kārtību nosaka MK noteikumi Nr.128, savukārt MK noteikumi Nr.1055 reglamentē kārtību, kādā Korupcijas novēršanas un apkarošanas birojs publicē vēlēšanu un izdevumu deklarācijas. Noteikumu projekts paredz pāreju uz elektronisku vēlēšanu ieņēmumu un izdevumu deklarācijas formu un tās aizpildīšanas un iesniegšanas kārtību. Vēlēšanu ieņēmumu un izdevumu deklarācijā norādāmā informācija uzskaitīta likuma 8.2 panta otrajā daļā. Noteikumu projektā noteiktas vispārīgas vēlēšanu ieņēmumu un izdevumu deklarācijas sagatavošanas prasības, proti, vēlēšanu ieņēmumu un izdevumu deklarācija sagatavojama elektroniski valsts valodā, tajā iekļautās naudas summas norādāmas *eur*o un *centos*, ārvalstu valūtā norādītās summas pārrēķināmas no attiecīgās valūtas uz *euro* saskaņā ar grāmatvedībā izmantojamo ārvalstu valūtas kursu šo ienākumu saņemšanas vai izdevumu rašanās dienā. Elektronisko datu ievades sistēmā norādāmas attiecīgās kopsummas un, ja nepieciešams, šo kopsummu detalizētāks sadalījums norādāms paskaidrojumā; visi norādītie skaitļi pamatojami ar ierakstiem attaisnojuma dokumentos, grāmatvedības uzskaites reģistros un kopsavilkumos. Vēlēšanu ieņēmumu un izdevumu deklarācijā pa atsevišķiem veidiem, kas noteikti likuma 8.2 panta otrajā daļā, kā izdevumi norādāmi visi politiskās organizācijas (partijas) priekšvēlēšanu kampaņā izlietotie mantiskie vai citādu veidu bezatlīdzības labumi, kas saņemti atbilstoši likuma 2.panta otrajai daļai, pamatojoties uz darījumu apliecinošiem dokumentiem (piemēram, līgumiem, rēķiniem, pieņemšanas un nodošanas aktiem).  Pēc visu teksta ievades lauku aizpildīšanas un, ja nepieciešams, citu dokumentu augšupielādes Elektronisko datu ievades sistēmā, vēlēšanu ieņēmumu un izdevumu deklarācija parakstāma un iesniedzama. Elektronisko datu ievades sistēma, saņemot vēlēšanu ieņēmumu un izdevumu deklarāciju, nosūta iesniedzējam uz reģistrēto e-pasta adresi paziņojumu par vēlēšanu ieņēmumu un izdevumu deklarācijas saņemšanu, piešķirot tai sistēmā automātiski ģenerējamo datumu un unikālo numuru. Korupcijas novēršanas un apkarošanas birojs nodrošina vēlēšanu ieņēmumu un izdevumu deklarācijas publicēšanu tīmekļvietnē [www.knab.gov.lv](http://www.knab.gov.lv) un Latvijas Republikas oficiālajā izdevumā "Latvijas Vēstnesis".  **Gada pārskats**  Likuma 8.5pantā un 15.panta otrajā daļā noteikts, ka katru gadu ne vēlāk kā līdz 31.martam politiskajai organizācijai (partijai) normatīvajos aktos noteiktajā kārtībā jāiesniedz Korupcijas novēršanas un apkarošanas birojam gada pārskats, izmantojot Elektronisko datu ievades sistēmu. Ņemot vērā to, ka politiskā organizācija (partija) sagatavo gada pārskatu saskaņā ar likumu “Par grāmatvedību” un citiem normatīvajiem aktiem, tostarp, MK noteikumiem Nr. 591, šajā noteikumu projektā noteikta kārtība, kādā politiskā organizācija (partija) iesniedz gada pārskatu, izmantojot Elektronisko datu ievades sistēmu. Noteikumu projektā noteikts, ka gada pārskatu iesniedz politiskās organizācijas (partijas) reģistrēts un Elektronisko datu ievades sistēmā autentificējies lietotājs. Pēc visu teksta ievades lauku aizpildīšanas un dokumentu augšupielādes Elektronisko datu ievades sistēmā, gada pārskats parakstāms un iesniedzams. Pēc gada pārskata iesniegšanas un parakstīšanas Elektronisko datu ievades sistēma, saņemot gada pārskatu, nosūta iesniedzējam uz tā reģistrēto e-pasta adresi paziņojumu par gada pārskata saņemšanu, piešķirot tam sistēmā automātiski ģenerējamo datumu un unikālo numuru. Pēc gada pārskata saņemšanas Korupcijas novēršanas un apkarošanas birojs nodrošina gada pārskata publicēšanu tīmekļvietnē [www.knab.gov.lv](http://www.knab.gov.lv) un Latvijas Republikas oficiālajā izdevumā "Latvijas Vēstnesis".  Ar šo noteikumu spēkā stāšanos spēku zaudē MK noteikumi Nr. 128 un MK noteikumi Nr. 1055. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Līdz noteikumu projekta spēkā stāšanās politiskā organizācija (partija) informāciju par iestāšanās naudām, biedru naudām un saņemtajiem un atpakaļ pārskaitītajiem (atdotajiem) dāvinājumiem (ziedojumiem) un vēlēšanu ieņēmumu un izdevumu deklarāciju un gada pārskatu iesniedz. Korupcijas novēršanas un apkarošanas birojam papīra formātā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Politiskās organizācijas (partijas) un to apvienības un politisko organizāciju (partiju) vai to apvienību pilnvarotas fiziskas personas. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta. Politiskām organizācijām (partijām) ar Elektroniskās datu ievades sistēmas ieviešanu tiks samazināts administratīvais slogs atskaišu iesniegšanā. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz atbilstības izmaksām. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020.gads | | 2021.gads | | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 31 121 | 0 | 10 000 | 0 | 10 000 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 31 121 | 0 | 10 000 | 0 | 10 000 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 31 121 | 0 | 10 000 | 0 | 10 000 | 0 | 0 |
| 2.1. valsts pamatbudžets | 31 121 | 0 | 10 000 | 0 | 10 000 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Elektronisko datu ievades sistēmas izstrāde 31 121,25 EUR apmērā 2019.gadā tiek finansēta no Korupcijas novēršanas un apkarošanas biroja līdzekļiem.  Ņemot vērā, ka Korupcijas novēršanas un apkarošanas birojs nodrošinās arī Elektronisko datu ievades sistēmas uzturēšanu, sākot ar 2020.gadu tiks paredzētas Elektronisko datu ievades sistēmas uzturēšanas izmaksas 10 000 EUR apmērā katru gadu. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Noteikumu projektā ietvertajam tiesiskajam regulējumam nav ietekmes uz amata vietu skaita izmaiņām. | | | | | | |
| 8. Cita informācija | Elektronisko datu ievades sistēmas uzturēšana 2020.gadā un 2021.gadā tiks finansēta Korupcijas novēršanas un apkarošanas biroja minētajam mērķim piešķirto līdzekļu ietvaros. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izsludinot projektu Valsts sekretāru sanāksmē, tika lūgts atzinumu sniegt Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas divdesmit nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija, Latvijas Ārstu biedrība un Latvijas Pašvaldību savienība.  Noteikumu projekts un tā anotācija pēc izsludināšanas Valsts sekretāru sanāksmē ir publiski pieejama Ministru kabineta tīmekļvietnē sadāļā "Tiesību aktu projekti". |
| 2. | Sabiedrības līdzdalība projekta izstrādē | Saņemti divi Korupcijas novēršanas un apkarošanas biroja Sabiedriski konsultatīvā padomes atzinumi. |
| 3. | Sabiedrības līdzdalības rezultāti | Korupcijas novēršanas un apkarošanas biroja Sabiedriski konsultatīvās padome izteica četrus priekšlikumus, kas izvērtēti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Saistībā ar noteikuma projekta izpildi nav nepieciešams veidot jaunas institūcijas, likvidēt vai reorganizēt esošās.  Noteikumu projekta izpilde neietekmēs institūcijām pieejamos cilvēkresursus.  Noteikumu projekts tiks realizēts Korupcijas novēršanas un apkarošanas biroja esošo finanšu līdzekļu ietvaros. |
| 3. | Cita informācija | Nav |

Ministru prezidents Arturs Krišjānis Kariņš

Vīzē: Korupcijas novēršanas un

apkarošanas biroja priekšnieks Jēkabs Straume

Stepiņa, 67797257

diana.stepina@knab.gov.lv